《再赠砚工杨全长句》
元代·方回

谁凿山中龙尾石，遍与人间供翰墨。
蛟螭妒嫉互盘踞，鬼神守护勤呵叱。
苟非其人不轻出，似觉天公深爱惜。
磨砚轻写俗文章，岂不青蝇污白璧。
砚工具眼如玉工，千岩夜见月贯虹。
悬崖深渊致巨璞，毡包席裹箱奁中。
深藏不敢亵天赐，胁取岂无王与公。
脱使捐金动至百，卒未肯售宁固穷。
客行何来身突兀，作字不媚诗有骨。
此翁谓是谪仙人，开匣再拜献此物。
乃知杨翁亦奇崛，气高肯为势力屈。
剑与烈士得所归，天下之宝不可忽。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。